दिल्ली एनसीआर में झमाझम बारिश, उमस और गर्मी से मिली राहत
मौसम विभाग ने अगले दो घंटों में पश्चिमी यूपी के कुछ इलाकों में बारिश का अनुमान जताया है। वहीं राजस्थान के कुछ इलाकों में भी हल्की से मध्यम बारिश होने की संभावना है।
नई दिल्ली: दिल्ली एनसीआर में शुक्रवार को मौसम ने फिर करवट ली। दो तीन दिनों से जारी उमस और गर्मी से राहत देते हुए आज दोपहर झमाझम बारिश हुई। इससे पहले मौसम विभाग ने पश्चिमी यूपी के कुछ इलाकों में बारिश का अनुमान जताया था। मौसम विभाग के मुताबिक मथुरा,आगरा, गाज़ियाबाद, नोएडा और आसपास के इलाकों में हल्की से मध्यम बारिश हो सकती है। वहीं राजस्थान के कुछ इलाकों में भी हल्की से मध्यम बारिश होने की संभावना है। मौसम विभाग के पूर्वानुमान के मुताबिक भरतपुर, धौलपुर, करौली, डूंगरपुर, बांसवाड़ा, प्रतापगढ़, बारां, झालावाड़, कोटा जिलों के आसपास के क्षेत्रों में अलग-अलग जगहों पर हल्की से मध्यम बारिश होने की संभावना है। उधर महाराष्ट्र के विदर्भ में कुछ जगहों पर भारी बारिश और मराठवाड़ा एवं उत्तर कोंकण के निकटवर्ती भागों में अगले 24 घंटे में मध्यम से भारी बारिश का अनुमान जताया गया है।